S-417/2008

Mál þetta, sem þingfest var 23. október sl. og dómtekið sama dag, er höfðað með ákæru lögreglustjórans á Selfossi, dagsettri 26. ágúst 2008, á hendur S-kk-þgf F-kk-þgf J-kk-þgf, kt. 000000-0000, Oddabraut 6, Þorlákshöfn,

„fyrir líkamsárás

með því að hafa aðfaranótt sunnudagsins 13. apríl 2008 fyrir utan skemmtistaðinn Hvíta Húsið á Selfossi, slegið J-kk-þf M. A-x-x F-kk-þf, kt. 000000-0000, einu hnefahöggi í andlitið með þeim afleiðingum að J-kk-nf missti meðvitund, nefbrotnaði, hlaut glóðarauga á hægra auga, skurð á milli augabrúna og eymsli á vinstri síðu og vinstra hné.

Telst brot þetta varða við 1. mgr. 218. gr. almennra hegningarlaga nr. 19,1940, sbr. 110. gr. laga nr. 20,1981.

Í málinu gerir Ó-kk-nf S-kk-nf hrl. f.h. brotaþola, kröfu um að ákærða verði gert að greiða skaðabætur að fjárhæð kr. 1.213.573,- ásamt vöxtum samkvæmt 8. gr. vaxtalaga frá 13. apríl 2008 til 19. maí 2008, en dráttarvaxta samkvæmt 9. gr., sbr. 1. mgr. 6. gr. vaxtalaga frá þeim degi til greiðsludags.

Þess er krafist að ákærði verði dæmdur til refsingar.“

Ákærði kom fyrir dóminn þann 23. október sl. og játaði rétta þá háttsemi sem lýst er í ákæru. Mótmælti hann bótakröfunni sem allt of hárri.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða, sem óskaði ekki eftir verjanda, hafði verið gefinn kostur á að tjá sig um lagaatriði og ákvörðun viðurlaga. Krafðist ákærði vægustu refsingar sem lög leyfa.

Játning ákærða er í samræmi við önnur gögn málsins og verður hann sakfelldur fyrir brot sitt en það er í ákæru rétt fært til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði, sem liggur frammi í málinu, var ákærði dæmdur í tveggja mánaða fangelsi, skilorðsbundið til tveggja ára, þann 28. janúar 2008 fyrir brot gegn 1. mgr. 218. gr. almennra hegningarlaga nr. 19/1940. Í málinu liggur fyrir áverkavottorð og samskiptaseðill brotaþola við Heilbrigðisstofnun Suðurlands. Af gögnum málsins má sjá að árásin var að öllu tilefnislaus og ófyrirleitin. Ákærði þekkti brotaþola ekkert og kvað sjálfur í lögregluskýrslu árásina hafa verið í algjöru tilgangsleysi og án nokkurrar ástæðu. Hefur ákærði sér ekkert þar til málsbóta. Ákærði hefur nú tvívegis á tæpu ári verið sakfelldur fyrir tilefnislausa fólskulega líkamsárás. Verður ákærði því sakfelldur fyrir þá háttsemi og er hún réttilega færð til refsiákvæða.

Með broti því sem ákærði er sakfelldur fyrir nú hefur ákærði rofið framangreindan skilorðsdóm og ber með vísan til 60. gr. almennra hegningarlaga nr. 19/1940 að taka hann upp og ákveða refsingu ákærða í einu lagi, sbr. 77. gr. sömu laga. Ákærði er fæddur í ágúst 1989 og var því 19 ára þegar hann framdi brotið. Við ákvörðun refsingar er til þess að líta að ákærði er á ný fundinn sekur um líkamsárás. Til refsilækkunar horfir að ákærði hefur játað brot sitt hreinskilnislega. Að öllu þessu virtu þykir refsing ákærða hæfilega ákvörðuð fangelsi í fjóra mánuði, en dómurinn telur rétt að binda refsingu skilorði eins og í dómsorði segir.

Einkaréttarkrafan.

Í málinu gerir brotaþoli kröfu um að honum verði greiddar skaðabætur að fjárhæð 1.213.573 krónur ásamt nánar tilgreindum vöxtum. Sundurliðast krafan þannig: Miski samkvæmt 26. gr. skaðabótalaga 1.000.000 króna. Sjúkrakostnaður samkvæmt 1. gr. skaðabótalaga 29.640 krónur. Þjáningabætur samkvæmt 3. gr. skaðabótalaga 36.750 krónur. Aksturskostnaður 53.808 krónur og lögmannskostnaður 93.375 krónur. Rökstuðningur fyrir bótakröfunni er meðal annars sá að ákærði hafi slegið brotaþola fyrirvaralaust og algjörlega án tilefnis í höfuðið með krepptum hnefa. Við höggið hefði brotaþoli fallið í jörðina og misst meðvitund. Hafi brotaþoli hlotið verulega áverka vegna árásarinnar.

Í læknisvottorði, dagsettu 13. apríl 2008, undirrituðu af G-kk-þgf H-kk-þgf heilsugæslulækni, sem liggur fyrir í málinu, kemur fram að við komu hafi brotaþoli verið alblóðugur. Hann hafi verið með blæðingu yfir og kringum hægra auga og bólgu og eymsli yfir nefrót. Skurður hafi verið á milli augabrúna sem saumaður var með 7-8 sporum. Við komu kvöldið eftir segir að brotaþoli hafi verið með glóðarauga hægra megin og væri blæðing að teygja sig niður fyrir augað og mikil eymsli yfir nefrót, hægri kinn og upp á enni. Einnig séu eymsli yfir vinstri rifjaboga og yfir vinstra hné og aumleiki aftur í hnésbót. Þá segir að senda eigi brotaþola í röntgenmynd daginn eftir. Þá liggur fyrir í málinu ódagsettur samskiptaseðill Heilbrigðisstofnunar Suðurlands þar sem kemur fram að TS af andlitsbeinum og heila sýni að nefbeinið sé brotið nánast alveg ódislocerað, minimal depression. Sjúklegar breytingar sjáist ekki intra-cranielt. Önnur augabrúnin sé dálítið niður. Röntgenmynd af vinstra hné sýni minmal liðflataróreglu miðlægt á liðfleti laterala femurcondyl. Að öðru leyti sé beingerð eðlileg og liðfletir sléttir.

Ákærði hefur í máli þessu verið fundinn sekur um brot gegn 1. mgr. 218. gr. almennra hegningarlaga gagnvart bótakrefjanda. Eru skilyrði a-liðar 1. mgr. 26. gr. skaðabótalaga uppfyllt þannig að ákærði verður dæmdur til að greiða J-kk-þgf M. A-kk-þgf F-kk-þgf miskabætur sem þykja hæfilega ákveðnar 300.000 krónur. Krafan um sjúkrakostnað er studd gögnum og verður því tekin til greina. Gerð er krafa um þjáningabætur í þrjátíu daga. Ekkert liggur fyrir um tímann þegar heilsufar tjónþola var orðið stöðugt eins og segir í 3. gr. skaðabótalaga og verður því að vísa þeirri kröfu frá dómi. Þá styðst krafan um aksturskostnað ekki við nein gögn og verður að vísa henni frá dómi. Krafa um lögfræðikostnað þykir ekki úr hófi og verður á hana fallist.

Samkvæmt gögnum málsins var bótakrafan fyrst kynnt ákærða þann 23. október 2008 eða við þingfestingu málsins. Verður ákærði því dæmdur til að greiða vexti samkvæmt 8. gr. laga nr. 38/2001 af höfuðstól kröfunnar frá 13. apríl 2008 til 23. nóvember 2008 en dráttarvexti frá þeim degi til greiðsludags.

Með vísan til 1. mgr. 165. gr. laga um meðferð opinberra mála ber að dæma ákærða til að greiða allan sakarkostnað sem er samkvæmt yfirliti 7.100 krónur vegna læknisvottorðs.

Mál þetta sótti G-kk-nf Ö-kk-nf J-kk-nf, fulltrúi sýslumannsins á Selfossi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, S-kk-nf F-kk-nf J-kk-nf, sæti fangelsi í fjóra mánuði en fresta skal fullnustu refsingarinnar og hún niður falla að liðnum þremur árum, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði sakarkostnað að fjárhæð 7.100 krónur.

Ákærði greiði Ó-kk-þgf S-kk-þgf hæstaréttarlögmanni fyrir hönd brotaþola 423.015 krónur ásamt vöxtum samkvæmt 1. mgr. 8. gr. vaxtalaga frá 13. apríl 2008 til 23. nóvember 2008 en með dráttarvöxtum samkvæmt 1. mgr. 6. gr., sbr. 9. gr., vaxtalaga frá þeim degi til greiðsludags.

Á-kvk-nf G-kvk-nf.